ЩIэныгъэншагъэр динми идэркъым
Тхьэмахуэ кIуам ди республикэм щыхьэщIащ Тыркум лэжьыгъэ IуэхукIэ къикIа лIыкIуэхэр. Тырку Республикэм дин IуэхухэмкIэ и министрым и къуэдзэ Эмен Селами, Дюзджэ къалэм и муфтий Хилми Ибрэхьим, ТР-м и лIыкIуэу УФ-м щыIэм дин IуэхухэмкIэ и чэнджэщэгъу Сагълыкъ Фахъри сымэ IущIащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд. ЗэIущIэм хэтащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин, КъБР-м и Муслъымэнхэм я дин IуэхущIапIэм и унафэщI Дзасэжь Хьэзрэталий, Кавказ Ищхъэрэ ислъам университетым и ректор Чочаев Шарафуддин сымэ.
Тыркум къикIа хьэщIэхэр ди республикэм и Iэтащхьэ Къанокъуэ Арсен къригъэблэгъауэ аращ жылагъуэ-дин IуэхухэмкIэ дяпэкIэ нэхъ куууэ зэпыщIа хъун, Тыркумрэ КъБР-мрэ я гъэзэщIакIуэ властымрэ дин IуэхущIапIэхэмрэ зэрызэдэлажьэ щIыкIэм и пIалъэкIэ зэчэнджэщын папщIэ.
Къуэдзокъуэ Мухьэмэд хьэщIэхэр щигъэгъуэзащ ди щIыналъэм муслъымэн зэгухьэныгъэу 125-рэ зэриIэм, а псори КъБР-м и Муслъымэнхэм я дин IуэхущIапIэм зэрепхам, ислъам университетым студенти 147-рэ зэрыщIэсым, абыхэм диным ехьэлIа дерс 23-рэ светскэ дерсу 12-рэ зэрыщаджым, университетым мыдрисэ зэрыхэтым, абы къищынэмыщIауэ Налшык къалэ дин-егъэджэныгъэ центр ин зэрыщаухуэм, нэгъуэщIхэми.
Эмен Селами къыхигъэщащ ди лъахэм щрагъэкIуэкIа зэIущIэхэмкIэ, студентхэм зэрахуэзамкIэ арэзы зэрыхъуар. «Къэбэрдей-Балъкъэрым и цIыхухэри щIыуэпсри хуабжьу дигу ирихьащ», — жиIащ хьэщIэм. Гъэсэныгъэм и гугъу щищIым, Селами къыхигъэщащ ислъам диныр узэрыхуейуэ зэпхьэкI зэрымыхъунур. «Диным егъэзыгъэ хэлъкъым, абы уи гур хузэIумыхамэ, фIым ухуиунэтIу щымытмэ, жылагъуэм зэран хуэхъун куэд къикIынущ», — жиIащ Селами.
Хилми Ибрахьим и псалъэм къыхигъэщащ Налшыкрэ Дюзджэрэ къалэ-зэкъуэшхэу зэрылъытэ зэрыхъуар зэригуапэр икIи бысымхэр абы зэрыригъэблагъэр.
ЗэIущIэм и кIэухым Къуэдзокъуэ Мухьэмэд хьэщIэхэм яжриIащ дяпэкIэ зэрызэдэлэжьэну щIыкIэхэм теухуауэ къыхалъхьэнухэм зэрыпэплъэнур, республикэм мыхьэнэшхуэ зрит жылагъуэ-дин зэхущытыкIэхэм зрагъэужьыным гулъытэ хэха зэрыхуащIынур.
КъБР-м и Iэтащхьэмрэ
Правительствэмрэ я
пресс-IуэхущIапIэ.
